6. Satane o ne a tsosa kgang efe ya botlhokwa? “Ga ke Go Direle Phoso Epe.” Mark Noumair yo e leng morutisi yo mongwe wa sekolo sa Gileade o ne a thusa batho ba ba neng ba le gone go sekaseka setshwantsho sa ga Jesu se se ka ga badiri mo tshimong ya mofine. Badiri bangwe ba ne ba bereka letsatsi lotlhe. Ba bangwe ba ne ba bereka ura e le nngwe fela. Le fa go ntse jalo, botlhe ba ne ba amogela tuelo e e tshwanang! Ba ba neng ba bereka lobaka lo loleele ba ne ba ngongorega. Mong wa tshimo ya mofine o ne a raya bangongoregi a re: “Ga ke go direle phoso epe. O dumalane le nna ka denario, ga ke re? Tsaya se e leng sa gago o tsamaye.” (Mathaio 20:13, 14) Re ithuta eng mo go seo? O se ka wa ipapisa le batho ba bangwe. Mokaulengwe Noumair o ne a re: “Go ipapisa le ba bangwe ka tsela e e sa siamang go tla dira gore lo se ka lwa itumela. Se se maswe le go feta go tla dira gore lo tlogele dikabelo tsa lona, lo tlogela tshiamelo e e tlhwatlhwakgolo ya tirelo.” Sebui se ne sa gopotsa baithuti gore Jesu o kaela thobo ya semoya mo motlheng wa rona e bile a ka direla balatedi ba gagwe dilo kafa a batlang ka gone. Fa Jehofa le Jesu ba swetsa ka gore ba direle ba bangwe se se fetang se ba go direlang sone, ga ba go fosetse. Tlhoma mogopolo mo go se o se direlwang mme o se ka wa letla gore “tuelo” ya batho ba bangwe e dire gore o tlogele tiro e Jehofa a go neileng yone.